Bir kishi qancha odamning yuzini eslab qolishi aniqlandi

Bir kishi 5 mingga yaqin odamning yuzini eslab qolishga qodir. Buni York universiteti psixologlari aniqlashdi. Tadqiqot natijalari Proceedings of the Royal Society B jurnalida e'lon qilindi.
Bir soat davomida 25 nafar ko‘ngilli o‘z hayoti davomida duch kelgan odamlarning imkon qadar ko‘proq yuzini eslashlari kerak edi. So‘ngra, yana bir soat davomida ular mashhur bo‘lgan shaxslarning - aktyorlar, musiqachilar, siyosatchilarning yuzini esga olishlari talab etildi. Ismlarni eslab qolish ixtiyoriy edi. Ishtirokchilar sinovlarning dastlabki daqiqalarida odam yuzini yaxshi eslashgan. Bundan tashqari, ishtirokchilar qaysi mashhurlarni bilishi maqsadida olimlar ularga 3441 nafar taniqli odamning suratlarini ko‘rsatdilar. Javob agar ishtirokchi taniqli shaxsni kamida ikkita fotosuratda tanigan bo‘lsa, hisobga olindi.
Ishtirokchilar 1000tadan 10 minggacha odam yuzini eslashgan. Ular o‘rtacha hisobda 5000ga yaqin yuzlarni yodga olishdi. Garchi tajribada bir nechta cheklovlar mavjud bo‘lgan bo‘lsa-da, uning natijalari ishtirokchilarning rost so‘zlashiga bog‘liq edi. Tadqiqotchilar bu natijalar foydali bo‘lishini kutishmoqda. Xususan, ba'zi odamlar boshqalarga qaraganda qanday qilib ko‘proq odamlar yuzini eslashi mumkinligini aniqlash kerak. Bundan tashqari, aholining qariyb 2%i yuzlarni tanimaslik - prozopagnoziyadan aziyat chekadi. Tadqiqotchilarning fikricha, odamlar qanday qilib yuzlarni tanib olishi bo‘yicha to‘plangan ma'lumotlar bu muammoga yechim topishda yordam berishi mumkin.